Ettepanek: NÕUKOGU OTSUS millega määratakse kindlaks Majandus- ja Sotsiaalkomitee koosseis /* COM/2014/0227 final - 2014/0129 (NLE) */





SELETUSKIRI 1. ETTEPANEKU TAUST Euroopa Liidu toimimise lepingu (ELi toimimise leping) artiklis 301 on sätestatud, et vastavalt Majandus- ja Sotsiaalkomitee, täpsemalt „Euroopa Majandus- ja Sotsiaalkomitee” (edaspidi „komitee”) töökorrale ei või selle liikmete arv olla suurem kui 350. Kuni Lissaboni lepingu jõustumiseni oli komitee koosseis sätestatud aluslepingutes. Nüüdsest on artikli 301 teises lõigus sätestatud, et komitee koosseisu määrab kindlaks nõukogu komisjoni ettepaneku põhjal ühehäälselt vastu võetud otsusega. Üleminekusätteid käsitleva protokolli nr 36 artikli 7 kohaselt säilitatakse komitee koosseis „kuni ELi toimimise lepingu artiklis 301 osutatud otsuse jõustumiseni” kujul, mis on varem kindlaks määratud EÜ asutamislepingu artiklis 258. Alates 1. juulist 2013 kohandati komitee koosseisu Horvaatia Vabariigi ühinemistingimusi käsitleva akti artikli 23 lõikega 1. Kõnealuse akti artikli 23 lõikes 2 on sätestatud, et komitee liikmete arvu „suurendatakse ajutiselt 353 liikmele, et võtta arvesse Horvaatia ühinemist ajavahemikuks alates ühinemiskuupäevast kuni selle ametiaja lõpuni, mil Horvaatia liiduga ühineb või kuni ELi toimimise lepingu artikli 301 teises lõigus nimetatud otsuse jõustumiseni, oleneb sellest, kumb toimub varem”. Praeguse komitee ametiaeg lõpeb 20. septembril 2015. aastal. Seepärast on vaja, et nõukogu võtaks vastu otsuse komitee koosseisu kohta enne seda, kui nõukogu käivitab menetluse komitee koosseisu uuendamiseks ajavahemikuks 2015–2020. Tuleks meenutada, et ELi toimimise lepingu artikli 300 lõike 5 kohaselt „vaatab nõukogu nõuandvate organite (Majandus- ja Sotsiaalkomitee ning Regioonide Komitee) koosseisu reguleerivad sätted regulaarselt läbi, et võtta arvesse liidu majanduslikku, sotsiaalset ja demograafilist arengut. Nõukogu võtab komisjoni ettepaneku põhjal vastu asjakohaseid otsuseid”. 2. HUVITATUD ISIKUTEGA KONSULTEERIMISE TULEMUSED Alates valitsustevahelisest konverentsist, kus võeti vastu Lissaboni leping, ei ole liidus toimunud majanduslikku, sotsiaalset ja demograafilist arengut, mis õigustaks olulist muutust komitee kooseisus. Seetõttu piirdub käesolev ettepanek komitee liikmete arvu kindlaksmääramisega iga liikmesriigi kohta. Komisjon võtab kõnealuse ettepanekuga samal ajal vastu ettepaneku Regioonide Komitee koosseisu kohta, kes on vastu võtnud soovituse oma koosseisu kohta, mida komisjoni on nõuetekohaselt arvesse võtnud. Eespool nimetatud põhjustel otsustas komisjon kõnealuse küsimuse puhul ulatuslikke konsultatsioone mitte korraldada. 3. ETTEPANEKU ÕIGUSLIK KÜLG 3.1 Õiguslik alus Ettepanek põhineb ELi toimimise lepingu artikli 301 teisel lõigul, kus nähakse ette, et komitee koosseis määratakse kindlaks nõukogu ühehäälse otsusega. 3.2 Ettepaneku selgitus Horvaatia ühinemisest tulenevat komitee koosseisu ei ole võimalik pärast selle praeguste liikmete ametiaja lõppu täielikult säilitada, kuna see ületaks aluslepinguga ette nähtud maksimaalset kohtade arvu. Aluslepingutes puuduvad sätted, mis reguleeriksid Euroopa Majandus- ja Sotsiaalkomitee või Regioonide Komitee koosseisu kindlaksmääramist selle maksimaalse 350 liikme piires. Seevastu Euroopa Parlamendi koosseisu reguleerivad kriteeriumid on sätestatud Euroopa Liidu lepingu artikli 14 lõikes 2. Kui Euroopa Parlament koosneb liidu kodanike otse valitud esindajatest, siis komitee koosseisu kuuluvad tööandjate organisatsioonid, töötajate organisatsioonid ning muud kodanikuühiskonna esindajad (ELi toimimise leping artikli 300 lõige 2). Seega selle asemel, et püüda luua otsest seost liikmesriikide elanike arvuga, tuleks keskenduda tööandjate, töötajate ja kodanikuühiskonna hääle kuuldavaks tegemisele komitees. Komisjon on seisukohal, et komitee koosseisu praegust tasakaalu tuleks püüda võimaluse piires säilitada, sest see on saavutatud järjestikuste valitsustevaheliste konverentside tulemusena. Seetõttu on tehtud ettepanek näha ette võimalikult vähe muudatusi, vähendada praegust igale liikmesriigile eraldatud kohtade arvu maksimaalselt ühe võrra ja – võttes arvesse, et igale liikmesriigile eraldatud minimaalne kohtade arv on viis (Malta praegune kohtade arv), võimaldamaks kõigi liikmesriikide liikmetel võtta osa kogu komitee tegevusest – alustada kõnealust vähendamist kõige väiksema rahvaarvuga liikmesriikidest (Luksemburg, Küpros ja Eesti). Komisjon võtab käesoleva ettepanekuga samal ajal vastu ettepaneku Regioonide Komitee koosseisu kohta. Mõlemas komitees tuleb liikmesriikidevahelise kohtade jaotuse puhul säilitada paralleelsus. Komisjon on seisukohal, et uue liikmesriigi ühinemise korral ei ole asjakohane kehtestada kohtade eelneva ümberjaotamise metoodikat, kuna alusleping näeb ette korrapärase läbivaatamise ja selles puuduvad kriteeriumid, millele alaline metoodika võiks tugineda. 3.3 Jõustumine Nõukogule tehakse ettepanek lükata käesoleva otsuse jõustumist edasi kuni praeguse komitee ametiaja lõpule järgneva päevani. Juhul kui otsuse jõustumist ei lükata edasi, tähendab Horvaatia Vabariigi ühinemistingimusi käsitleva akti artikli 23 lõige 2, et liikmete arvu ajutisel suurendamisel 353-ni puudub alates kavandatava otsuse jõustumise kuupäevast õiguslik alus. 2014/0129 (NLE) Ettepanek: NÕUKOGU OTSUS millega määratakse kindlaks Majandus- ja Sotsiaalkomitee koosseis EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 301, võttes arvesse Euroopa Komisjoni ettepanekut ning arvestades järgmist: (1) Euroopa Liidu toimimise lepingu artikli 300 lõikes 2 on sätestatud, et Majandus- ja Sotsiaalkomitee koosneb tööandjate organisatsioonide esindajatest, töötajate organisatsioonide esindajatest ning muudest kodanikuühiskonna esindajatest. (2) Euroopa Liidu toimimise lepingu artiklis 301 on sätestatud, et Majandus- ja Sotsiaalkomitee koosseisu määrab kindlaks nõukogu. Liikmete arv ei või olla suurem kui 350. (3) Majandus- ja Sotsiaalkomitee koosseisu praegust tasakaalu tuleks püüda võimaluse piires säilitada, kuna see on saavutatud järjestikuste valitsustevaheliste konverentside tulemusena. (4) Selleks et Majandus- ja Sotsiaalkomitee saaks Horvaatia Vabariigi ühinemistingimusi käsitleva akti artikli 23 kohase koosseisu säilitada kuni selle praeguste liikmete ametiaja lõpuni, tuleks käesoleva otsuse jõustumine kuni kõnealuse kuupäevani edasi lükata, ON VASTU VÕTNUD KÄESOLEVA OTSUSE: Artikkel 1 Majandus- ja Sotsiaalkomitee liikmete arv on järgmine: Belgia 12 Bulgaaria 12 Tšehhi Vabariik 12 Taani 9 Saksamaa 24 Eesti 6 Iirimaa 9 Kreeka 12 Hispaania 21 Prantsusmaa 24 Horvaatia 9 Itaalia 24 Küpros 5 Läti 7 Leedu 9 Luksemburg 5 Ungari 12 Malta 5 Madalmaad 12 Austria 12 Poola 21 Portugal 12 Rumeenia 15 Sloveenia 7 Slovakkia 9 Soome 9 Rootsi 12 Ühendkuningriik 24. Artikkel 2 Käesolev otsus jõustub Majandus- ja Sotsiaalkomitee praeguste liikmete ametiaja lõpule järgneval kuupäeval. Brüssel, Nõukogu nimel eesistuja